《望灵山》
宋代·韩元吉

岳镇古所录，兹山谅其遗。
忆从西江来，恍惚欣见之。
初疑春雨晴，云物出怪奇。
稍稍对岩壁，森森面岭奇。
纷纭类列障，散漫如连帷。
磅礴千里间，众景皆奔驰。
颇讶地轴涌，未觉天柱亏。
不让昆仑高，遂使泰华移。
诸峰七十二，磊砢略可推。
骈观拥佛髻，远睇凝蛾眉。
大或覆钟鼎，细亦铦刀锥。
石櫃一何高，梯天此为墀。
崩腾铁马群，中有大将旗。
身居万石贵，气压累卵危。
雄杰亦莫床，清深亦余姿。
蛟螭护绝磴，草木忘四时。
岂知水晶宫，閟藏神所司。
阴崖彼何灵，颈断不敢悲。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。